‘Grace jok oor selfverdediging’Gabriella (links) en Debbie Engels buite die hof. Foto: Brenda Masilela / ANA Die ma van die 20-jarige model wat beweer sy is deur Grace Mugabe met ŉ verlengkoord aangerand, het Dinsdag gesê Zimbabwe se presidentsvrou jok oor bewerings dat sy uit selfverdediging opgetree het. “Dit is ŉ patetiese poging om haarself los te wikkel. Ek kan nie sien hoe daar ŉ punt bereik kon word waar my dogter haar met ŉ mes kon aanval as sy so baie lyfwagte het wat haar die heeltyd vergesel nie,” het Debbie Engels, Gabriella Engels se ma, Dinsdag buite die hooggeregshof in Pretoria aan verslaggewers gesê. Afriforum, wat Engels verteenwoordig, het die hooggeregshof Dinsdag genader om die diplomatieke immuniteit wat aan Mugabe toegestaan is, te heroorweeg. Mugabe het Engels na bewering op 13 Augustus in ŉ hotelkamer in Sandton aangerand. Engels het ŉ saak van aanranding teen Mugabe aanhangig gemaak, maar Maite Nkoana-Mashabane, minister van internasionale betrekkinge, het diplomatieke immuniteit aan haar toegestaan waarna Mugabe na Zimbabwe terug is. Mugabe het daarna ontken sy het Engels aangerand en daarenteen beweer dat ŉ “dronk en versteurde” Engels haar met ŉ mes aangeval het. In ŉ verklaring wat op 17 Augustus afgelê is, en wat Reuters onder oë gehad het, ontken Mugabe Engels se weergawe van die gebeure. In teenstelling daarmee beeld Mugabe haarself as die slagoffer uit wat namens haar twee volwasse seuns, Chatunga en Robert jr., ingegryp het omdat hulle “in die moeilikheid was met ŉ dronk jong vrou”. In dié verklaring word genoem dat Mugabe oorweeg om ŉ aanklag van poging tot moord aanhangig te maak. Uitspraak oor AfriForum se aansoek was teen middagete nog nie gelewer nie. Lees alle vorige berigte oor Grace Mugabe op Maroela Media.